Kan Rassie nog ’n haas uit die hoed pluk?Rassie Erasmus. Foto: Geoff Caddick/AFP. Rassie Erasmus en SA Rugby (Saru) het ’n kort en kragtige verklaring gereed gehad nadat hulle deur Wêreldrugby skuldig bevind is: Ons gaan appelleer. Dit kom nadat die internasionale rugbybeheerliggaam gister uiteindelik sy bevindings teen Suid-Afrika se direkteur van rugby bekend gemaak het. Erasmus het vroeër ’n video van 62 minute uitgereik waarin hy videogrepe uitwys waar hy glo die Springbokke in die eerste toets in Kaapstad teen die Britse en Ierse Leeus te na gekom is. Hy het ook voorbeelde uitgelig waar daar nie genoegsame respek aan die Bokke, en veral nie aan die Bokkaptein, Siya Kolisi, betoon is nie. Veral Australië se Nic Berry het onder sy bekwame videoredigeer-vingers deurgeloop en Rugby Australië het die “aanval” onder meer as “onaanvaarbaar” bestempel. Erasmus is op ses aanklagte – onder meer dat hy ’n wedstrydbeampte gedreig het en nie sy gesag gerespekteer het nie – skuldig bevind. Die 49-jarige oudspeler wat aan die stuur van afrigtersake was toe die Springbokke in 2019 die Webb Ellis-trofee omhoog gehou het, is met onmiddellike effek vir die volgende twee maande van alle rugbyaktiwiteite geskors. Hy mag tot 30 September 2022 nie aan enige aktiwiteite deelneem op dae van wedstryde nie en is gewaarsku oor sy gedrag vorentoe. Hy moet ook die betrokke wedstrydbeamptes om verskoning vra. Die skorsing beteken dat hy glad nie by Saterdag se wedstryd tussen die Springbokke en Engeland op Twickenham betrokke mag wees nie; hy was juis verlede week weer terug op sy pos as waterdraer toe die Suid-Afrikaners teen Skotland op Murrayfield gespeel het. Volgens Wêreldrugby se tugkomitee het Erasmus doelbewus die video gemaak om onder die publiek te versprei. “Dit is duidelik dat hy verwag het dat die video wyd versprei sal word en dat dit moeilikheid vir hom kan veroorsaak. Indien hy die video slegs onder ’n paar mense se aandag wou bring, sou dit (sy gereelde verwysing na SuperSport, ensovoorts) nie ’n kwessie gewees het nie,” het Christopher Quinlan QC, tugkomiteevoorsitter, in sy verklaring geskryf. Erasmus en Saru het aangedui dat hulle geen verdere kommentaar sal lewer totdat die verrigtinge afgehandel is nie. ➡️ Joint statement from SA Rugby and Rassie Erasmus: https://t.co/rmnVnVGwCH — Springboks (@Springboks) November 17, 2021